በኦሮሚያ ክልል 41 በመቶ የሚሆነው መሬት አሲዳማ መሆኑ  ተመለከተ
በኦሮሚያ ብሔራዊ ክልል 41 በመቶ የሚሆነው የግብርና መሬት አሲዳማ ባህሪ ያለው መሆኑ  ተገለጸ ።   በኦሮሚያ ክልል የእርሻና ተፈጥሮ ሃብት ቢሮ የአፈር ለምነት ማሻሻያ ዳይሬክተር አቶ  ኤልያስ ለዋልታ እንደገለጹት በኦሮሚያ ክልል ለግብርና ሥራ ከዋለው መሬት ውስጥ  41 በመቶው የሚሆነው የአሲዳማነት ይዘት ያለው ነው ።      በኦሮሚያ ክልል የአሲዳማነት ይዘት ያለውን መሬት በአግባቡ ለግብር ሥራ ለማዋል አሲዳማ አፈር ያለውን መሬት በኖራ ለማከም የተለያዩ እንቅስቀሴዎች እየተካሄዱ  መሆኑን አቶ ኤሊያስ አመልክተዋል ፡፡ እንደ አቶ ኤሊያስ  ገለጻ  አሲዳማ መሬት በኖራ ሲታከም የግብርና ምርታማነቱ ከ80 በመቶ በላይ ማሳደግ እንደሚቻልም ገልጸዋል፡፡በኦሮሚያ ክልል በምዕራብ ሸዋ ዞን የሚገኙ አርሶ አደሮች ለዋልታ እንደገለጹት አሲዳማ መሬትን በኖራ በማከም በአካባቢያቸው ከፍተኛ ውጤት እየተገኘ እንደሆነ የገለጹ ሲሆን የኖራ  አቅርቦቱ ላይ ግን ከፍተኛ እጥረት ገጥሞናል ብለዋል፡፡ ክልሉም እጥረቱን ለመፍታት በቴክኖሎጂ በመታገዝ እየሰራ መሆኑን በመጠቆም በፌደራል ደረጃም ስፊ ስራ መሰራት አለበት ብሏል፡፡